भारतीय संस्कृति विविध क्षेत्रों, प्रान्तों आदि में अपने विविध मनोहारी रूपों में व्याप्त है। बुन्देली लोकजीवन भी इससे अछूता नहीं रहा है। यहाँ लोककला के मनोहारी उदाहरण सर्वत्र बिखरे दिखाई देते हैं। लोककला के अतिरिक्त बुन्देली जीवन में लोकदेवताओं, लोकोक्तियों, लोकाचार, लोकगीतों, लोकनृत्यों, लोकक्रीड़ाओं, लोककथाओं आदि का महत्व सदैव से रहा है। इस कारण से इनमें भी प्रयुक्त होने वाले प्रतीकों को किसी न किसी रूप में मांगलिकता प्रदान की गई है। बुन्देली लोकजीवन में दैनिक कार्यों के अतिरिक्त पर्व विशेष पर, त्यौहार पर अथवा किसी मांगलिक कार्यक्रम पर इन प्रतीक चिन्हों को भूमि पर, दीवार पर अंकित कर इनको महत्व प्रदान किया जाता है। विविध अवसरों पर बनाये जाने वाले ये मांगलिक प्रतीक घर की महिलाओं, बेटियों के द्वारा बनाये जाते हैं और इनका आलेखन भारतीय संस्कृति के अनुरूप करके इनका भव्य-दिव्य स्वरूप निर्मित किया जाता है। इन आलेखनों में महिलाओं द्वारा घरेलू सामग्री का ही उपयोग करके मांगलिक प्रतीकों को विशेष रूप से निर्मित किया जाता है। इस तरह के आलेखनों में, मांगलिक प्रतीकों में कलश, वृक्ष, सूरज, चन्द्रमा, सितारे, फूल, मानव आदि का निर्माण किया जाता है और इन्हें गोबर, गेरू, जौ, हल्दी, चावल, कोयला आदि से बनाया जाता है। इन मांगलिक प्रतीकों को मात्र आलेखन के लिए ही नहीं बनाया जाता है अपितु इनका अपना एक विशेष अर्थ होता है।